ร้านนี้มีเพื่อนแนะนำมาค่ะ บอกว่าร้านอาหารเจ้านี้อร่อยดี ช่วงนี้กำลังอยากทานอาหารเหนืออยู่พอดีก็เลยรีบชวนเพื่อนไปหม่ำกัน ร้านนี้ตั้งอยู่ที่ยูเนี่ยนมอล ชั้น 4 เราไปถึงร้านคนแรกเลย ทานเสร็จก็ยังไม่มีใครมาชิมคนน้อยดีจัง ????

เมนูที่ได้ชิม

-ขนมจีนน้ำเงี้ยว ราคา 65 บาท (4/5)
ขนมจีนน้ำเงี๊ยวรสจัดจ้าน แบบไม่ต้องปรุงอะไรเพิ่ม ใส่เครื่องมาเยอะดีทั้งหมูและเลือดหมู แถมมีดอกเงี๊ยวใส่ให้ด้วย จะบีบมะนาวหรือไม่บีบก็อร่อยเหมือนกัน

-ลาบคั่วหมู ราคา 120 บาท (4/5)
สองเมนูนี้เพื่อนแนะนำมาค่ะ เป็นครั้งแรกที่เราเคยทานลาบคั่ว รสชาติจะคนละอย่างกับลาบแบบทางอีสานเลย รสนี้จะเค็มๆหน่อย เป็นรสที่ไม่เคยทานที่ไหนมาก่อน หมูก็นิ่มดี เพิ่มความหอมด้วยกระเทียมเจียวโรยหน้า ทานกับข้าวเหนียวก็อร่อยดีใช้ได้

-ไส้อั่ว ราคา 100 บาท (3.5/5)
ไส้อั่วรสเผ็ดไม่มากหอมเครื่องเทศดี ทานได้เรื่อยๆ ถ้าเพิ่มความเข้มข้นของเครื่องแกงกว่านี้ก็จะดี

-น้ำพริกหนุ่ม ราคา 120บาท (4/5)
น้ำพริกหนุ่มชุดนี้เสิร์ฟพร้อมกับผักต้ม ดูหน้าตาธรรมดา แต่อร่อยเลยนะ มีความกลมกล่อม ไม่เผ็ดเท่าไหร่ ทานกับผักต้มที่มีทั้งแครอท น้ำเต้าแตงกวา กระเจี๊ยบ อิ่มอร่อยแถมสุขภาพดี

-ไข่เจียวเห็ดเผาะ ราคา130 บาท (3/5)
ไข่เจียวใส่เห็ดเผาะมาให้ไม่เยอะเท่าไหร่รสชาติธรรมดาไปหน่อย แถมมันนิดๆ

-ข้าวเหนียว ราคา 15 บาท

-น้ำเปล่า ราคา 18 บาท

เราไม่ค่อยคาดหวังกับเรื่องรสชาติเท่าไหร่ อ่านรีวิวมาก็ค่อนข้างจะเฉยๆ คิดว่าคงจะธรรมดา แต่พอไปชิมมา..เอ๊ะ อร่อยกว่าที่คิดไว้เยอะเลยค่ะ แถมอาหารราคาไม่แพง ไม่คิดภาษีมูลค่าเพิ่มกับค่าบริการด้วย การบริการรวดเร็วดี ไว้วันหลังจะกลับมาชิมเมนูใหม่ๆอีกแน่นอนค่ะ